Diari Oficial de la Generalitat Valenciana


Sumari del DOGV 9471, del 16-11-2022 (2022/10356)

RESOLUCIÓ de 29 d'agost de 2022, del director general de Qualitat i Educació Ambiental, complementària de la declaració d'impacte ambiental del projecte tècnic administratiu de la subestació transformadora de 132/20 kV ST Montserrat, parcel·la 1092 del polígon 13 del terme municipal de Montserrat (València). Expedient (1855941) 45/2013/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9471

Data del DOGV
:   16-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10871


Data del document
:   29-08-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Montserrat
    * impacte ambiental

RESOLUCIÓ de 29 d'agost de 2022, del director general de Qualitat i Educació Ambiental, complementària de la declaració d'impacte ambiental del projecte tècnic administratiu de la subestació transformadora de 132/20 kV ST Montserrat, parcel·la 1092 del polígon 13 del terme municipal de Montserrat (València). Expedient (1855941) 45/2013/AIA. [2022/10681]  
  
Resolució complementària  
Expedient: (1855941) 45/1753-UMU.  
Títol: projecte tècnic administratiu de subestació transformadora de 132/20 kV ST Montserrat (província de València).  
Promotor: Iberdrola Distribución Eléctrica, SAU (ATASCT/2011/300/46).  
Autoritat substantiva: Servei Territorial d'Indústria, Energia i Mines de València.  
Localització: parcel·la 1.092 del polígon 13 del terme municipal de Montserrat (València).  
  
Antecedents  
El projecte de subestació elèctrica ST Montserrat 132/20 kV va ser sotmés a avaluació d'impacte ambiental en el si de l'autorització substantiva en matèria d'energia (referència ATASCT/2011/300/46). L'abast inicial del projecte consistia en l'execució d'una nova subestació elèctrica de 132/20 kV situada en les parcel·les 1.092 i part de la 186 del polígon 13 del municipi de Montserrat, amb una superfície de 10.000 m² dels quals s'ocuparien 5.160 m².  
Mitjançant la Resolució de 21 de febrer de 2017, del director general d'Avaluació Ambiental i Territorial, es va emetre declaració d'impacte ambiental (d'ara en avant, DIA) del projecte, la qual es va publicar en el DOGV en data 30 d'agost de 2017.  
El promotor, en data 7 de maig de 2020, va formular consulta en relació amb diversos canvis previstos en el projecte, a causa del temps transcorregut des de la presentació de la sol·licitud (2011) i el progrés tècnic. El Servei d'Avaluació d'Impacte Ambiental va emetre un informe en data 28 de maig de 2021, en què s'assenyalava que la DIA es trobava vigent; no obstant això, vistos els canvis previstos en la configuració de la instal·lació, correspondria emetre una resolució complementària a la DIA prèviament a l'autorització administrativa del projecte definitiu.  
Sol·licitada una pròrroga pel promotor de la instal·lació i de conformitat amb el que es preveu en l'article 43 de la Llei 21/2013, de 9 de desembre, mitjançant la Resolució del director general de Qualitat i Educació ambiental de data 9 de juny de 2022, es va concedir la pròrroga a la DIA per dos anys.  
En data 21 d'abril de 2022, el Servei Territorial d'Indústria, Energia i Mines ha remés una sol·licitud de pronunciament en relació amb el projecte definitiu (presentat en el mateix tràmit d'autorització administrativa prèvia, referència ATASCT/2011/300/46). S'acompanya a aquesta: sol·licitud del promotor, projecte tècnic administratiu definitiu (datat en febrer de 2020), i informes sol·licitats en el tràmit d'autorització substantiva. S'indica en l'ofici que el projecte va ser sotmés al tràmit d'informació pública mitjançant anuncis en el DOGV i BOP de data 9 de febrer de 2022 i sengles periòdics, sense que s'hagen rebut al·legacions de caràcter ambiental. Així mateix, s'indica que el sol·licitant justifica la no afecció a elements competència de la Diputació.  
  
Els informes remesos són:  
- Informe de l'enginyer industrial municipal de l'Ajuntament de Montserrat, de data 29 de gener de 2021, que refereix la problemàtica que presenta el subministrament elèctric en el municipi de Montserrat i sol·licita que s'agilite l'autorització de la instal·lació i l'execució d'aquesta (ref. 621/2021).  
- Resolució d'autorització per a instal·lació d'un centre de transformació en zona de policia del barranc Font de l'Om a Montserrat (València), emesa pel president de la Confederació Hidrogràfica del Xúquer en data 26 de febrer de 2021 (ref. 2020AZ0297).  
  
Descripció del projecte  
El projecte té per objecte la construcció d'una subestació elèctrica transformadora de tensió 132/20 kV en el terme municipal de Montserrat (València), en la parcel·la 1.092 del polígon 13, amb una ocupació de 3.660 m².  
La menor ocupació del projecte ara considerat, en relació amb l'anterior, s'exposa que és deguda al canvi en la configuració dels equips, aplicant tecnologia més moderna que permet reduir l'envergadura de la instal·lació.  
La configuració final de l'ST Montserrat, segons projecte de 2020, serà la següent:  
- Transformació. 2 transformadors de potència trifàsics (T-1 i T-2) de 40 MVA cadascun i relació de transformació 132/20 kV.  
- Sistema de 132 kV. Sistema híbrid col·locat en intempèrie amb configuració de simple barra partida i compost per les següents posicions: 2 posicions blindades d'exterior de línia amb interruptor, 2 posicions blindades d'exterior de transformador de potència T-1 i T-2 amb interruptor, 1 posició blindada d'exterior de partició de barres amb interruptor, 2 posicions de mesura convencionals sense interruptor.  
  
- Sistema de 20 kV. Sistema interior amb configuració blindada de simple barra partida amb aïllament en SF6, format per quatre mòduls de cel·les i compostos per les següents posicions: dos mòduls amb 4 posicions de línia blindades, 1 posició de transformador, blindada, 1 posició d'alimentació a transformador de serveis auxiliars, 1 posició de mesura, 1 posició de partició, 1 posició d'unió de barres i 2 posicions de reserva; dos mòduls amb 4 posicions de línia blindades, 1 posició de mesura, 1 posició de partició, 1 posició d'unió i 1 posició de reserva.  
  
- Es completa la instal·lació amb 2 transformadors de serveis auxiliars amb relació de transformació 20/0,42-0,242 kV i 250 kVA cadascun; 2 reactàncies trifàsiques i 2 resistències monofàsiques.  
La instal·lació comptarà amb un edifici per a control d'una sola planta (78 m²) i quatre edificis prefabricats monobloc per a cel·les en una sola planta (20 m² cadascun).  
  
Consideracions ambientals  
L'anàlisi ambiental del projecte, en particular referent a la seua localització, alternatives i afeccions ambientals potencials, queda indicada en la DIA de 21 de febrer de 2017. Tal com s'indica en la DIA, el projecte es desenvolupa en un entorn antropitzat on no es van observar elements sensibles que pogueren veure's afectats de manera rellevant per aquest. No consta que en aqueixa zona s'hagen declarat noves figures de protecció o s'hagen produït canvis en l'entorn que facen preveure afeccions ambientals diferents a les analitzades (conforme a la informació accessible en el visor IDEV).  
A manera de resum, els principals canvis en el projecte són:  
- S'aplica tecnologia HIS en el sistema de 132 kV, amb menor requeriment d'espai.  
- S'augmenta el nombre de posicions del sistema de 20 kV.  
- S'altera el disseny dels edificis, i es passa d'un únic edifici de 180 m² a 1 edifici de control i 4 edificis de mòduls amb menor superfície acumulada (145 m²).  
- Es redueix l'ocupació de terrenys (a 3.660 m²) i es preveu eliminar l'ocupació sobre part de la parcel·la 186 mitjançant la reordenació de la implantació dels equips, sistemes i edificis.  
En relació amb els canvis introduïts en el projecte, no es preveuen afeccions ambientals adverses significatives, addicionals o diferents de les ja avaluades. Respecte a la tecnologia HIS, els equips presenten avantatges tècnics en relació amb el sistema convencional d'intempèrie i no es preveu una afecció ambiental diferent; ja es van establir en la DIA consideracions respecte a l'ús d'SF6 com a aïllant en els equips elèctrics. Així mateix, els canvis permeten disminuir l'envergadura de la instal·lació i amb això l'ocupació de terrenys.  
  
Consideracions jurídiques  
L'avaluació d'impacte ambiental de projectes està regulada en la Llei 21/2013, de 9 de desembre, d'avaluació d'impacte ambiental.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que antecedeix, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que ostente, resolc:  
  
  
Primer  
L'abast del projecte de subestació elèctrica ST Montserrat 132/20 kV queda delimitat pel contingut en l'apartat de descripció del projecte de la present resolució, de conformitat amb el nou projecte tècnic administratiu remés per l'òrgan competent en matèria d'energia en el si del tràmit d'autorització administrativa prèvia. La resta de consideracions de la DIA emesa per la Resolució de 21 de febrer de 2017, del director general d'Avaluació Ambiental i Territorial, mantenen la seua vigència, en els termes previstos en aquesta i en la Resolució de 9 de juny de 2022, de pròrroga de la vigència de la DIA.  
  
  
Segon  
Conforme amb el que es preveu en l'article 41 de la Llei 21/2013, de 9 de desembre:  
a. Ordenar la publicació de la present resolució en el Diari Oficial de la Generalitat Valenciana, així com en la seu electrònica.  
b. La present resolució no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
València, 29 d'agost de 2022.- El director general de Qualitat i Educació Ambiental: Joan Piquer Huerga.